กรุงไทยทริกเกอร์3เป้ากำไร8เดือน8%
บลจ.กรุงไทย มั่นใจหุ้นไทยวิ่งได้อีก ออกกองกรุงไทย 8 เอ็ม 8% ทริกเกอร์ ฟันด์ 3 ตั้งเป้ากำไร 8% ภายใน 8 เดือน
18 ส.ค. 2554

บลจ.กรุงไทย มั่นใจหุ้นไทยวิ่งได้อีก ออกกองกรุงไทย 8 เอ็ม 8% ทริกเกอร์ ฟันด์ 3 ตั้งเป้ากำไร 8% ภายใน 8 เดือน
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย กล่าวว่า บริษัทเปิดขายกองทุนเปิดกรุงไทย 8 เอ็ม 8% ทริกเกอร์ ฟันด์ 3 (KT-TRIGGER 3) ในวันที่ 10-18 พ.ค.นี้ อายุโครงการประมาณ 8 เดือน หรือยกเลิกเมื่อได้ผลตอบแทน 8% โดยเน้นลงทุนหุ้นในประเทศ ที่มีปัจจัยพื้นฐานดี มีแนวโน้มการเจริญเติบโตทางธุรกิจสูงและให้ผลตอบแทนที่เหมาะสม 
“ดัชนีหุ้นไทยมีโอกาสที่จะปรับตัวขึ้นไปที่ระดับ 1,200 จุด ในช่วงที่เหลือของปี 2554 โดยมีอัตราผลตอบแทนอีกประมาณ 12-14% จากปัจจุบันจึงเป็นโอกาสและจังหวะที่ดี ในการสร้างผลตอบแทนให้กับผู้ถือหน่วยได้ตามเป้าหมายที่กำหนดไว้” นายสมชัย กล่าว
พร้อมกันนี้ นายสมชัย กล่าวว่า ปัจจัยสนับสนุนตลาดหุ้นไทย ได้แก่ ผลการดำเนินงานของบริษัทจดทะเบียน ที่คาดว่าจะปรับเพิ่มขึ้น 16% จากปีก่อน เงินลงทุนของนักลงทุนต่างชาติที่คาดว่าจะยังคงไหลเข้าในตลาดหุ้นเอเชียมากกว่าตลาดหุ้นสหรัฐและยุโรปเนื่องจากเศรษฐกิจเอเชีย ยังคงมีการเติบโตได้ดี อัตราเงินเฟ้อกำลังผ่านระดับสูงสุด ค่าเงินมีแนวโน้มแข็งค่าเมื่อเทียบกับเงินเหรียญสหรัฐฯ